CELEX: 32011R0349
Language: mt
Date: 2011-04-11 00:00:00
Title: Regolament tal-Kummissjoni (UE) Nru 349/2011 tal- 11 ta’ April 2011 li jimplimenta r-Regolament (KE) Nru 1338/2008 tal-Parlament Ewropew u tal-Kunsill dwar l-istatistika Komunitarja dwar is-saħħa pubblika u s-saħħa u s-sigurtà fuq ix-xogħol, fir-rigward tal-istatistika dwar l-inċidenti fuq ix-xogħol  Test b’relevanza għaż-ŻEE

12.4.2011   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 97/3
               
            REGOLAMENT TAL-KUMMISSJONI (UE) Nru 349/2011
      tal-11 ta’ April 2011
      li jimplimenta r-Regolament (KE) Nru 1338/2008 tal-Parlament Ewropew u tal-Kunsill dwar l-istatistika Komunitarja dwar is-saħħa pubblika u s-saħħa u s-sigurtà fuq ix-xogħol, fir-rigward tal-istatistika dwar l-inċidenti fuq ix-xogħol
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 1338/2008 tal-Parlament Ewropew u tal-Kunsill tas-16 ta’ Diċembru 2008 dwar l-istatistika Komunitarja dwar is-saħħa pubblika u s-saħħa u s-sigurtà fuq ix-xogħol (1), u b’mod partikolari l-Artikolu 9(1) tiegħu,
      Billi:
      
                  (1)
               
               
                  Ir-Regolament (KE) Nru 1338/2008 stabbilixxa qafas komuni għall-produzzjoni sistematika tal-istatistika Ewropea dwar is-saħħa pubblika u s-saħħa u s-sigurtà fuq ix-xogħol.
               
            
                  (2)
               
               
                  Skont l-Artikolu 9(1) tar-Regolament (KE) Nru 1338/2008, huma meħtieġa miżuri implimentattivi biex tiġi determinata d-dejta u l-metadejta li għandha tiġi provduta għall-inċidenti fuq ix-xogħol koperti fl-Anness IV ta’ dak ir-Regolament kif ukoll biex jiġu determinati l-perjodi ta’ referenza, l-intervalli u l-limiti ta’ żmien għall-provvista tad-dejta.
               
            
                  (3)
               
               
                  Id-dejta kunfidenzjali mibgħuta mill-Istati Membri lill-Kummissjoni (Eurostat) għandha tiġi mmaniġġjata skont il-prinċipju tal-kunfidenzjalità tal-istatistika kif stabbilit fir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea (2) u skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dak id-data (3).
               
            
                  (4)
               
               
                  Twettqet analiżi tal-ispejjeż-benefiċċji u ġiet evalwata skont l-Artikolu 6 tar-Regolament (KE) Nru 1338/2008.
               
            
                  (5)
               
               
                  Il-miżuri previsti f’dan ir-Regolament huma skont l-opinjoni tal-Kumitat tas-Sistema tal-Istatistika Ewropea,
               
            ADOTTAT DAN IR-REGOLAMENT:
      Artikolu 1
      Definizzjonijiet
      Għall-finijiet ta’ dan ir-Regolament, għandhom japplikaw id-definizzjonijiet li ġejjin:
      
                  (a)
               
               
                  “inċident fuq il-post tax-xogħol” huwa okkorrenza distinta matul ix-xogħol li twassal għal ħsara fiżika jew mentali. Il-frażi “matul ix-xogħol” tfisser waqt li persuna tkun qiegħda tagħmel attività okkupazzjonali jew matul il-ħin li l-persuna tkun qiegħda x-xogħol. Dan jinkludi l-inċidenti tat-traffiku li jsiru matul ix-xogħol iżda jeskludi l-inċidenti waqt l-ivvjaġġar, jiġifieri inċidenti fit-triq li jsiru matul il-vjaġġ bejn id-dar u l-post tax-xogħol.
               
            
                  (b)
               
               
                  “inċident fatali” ifisser inċident li jwassal għall-mewt ta’ vittima fi żmien sena mill-inċident.
               
            
                  (c)
               
               
                  “l-attività ekonomika tal-impjegatur” tkopri l-attività “ekonomika” ewlenija tal-unità lokali tal-impriża tal-vittima.
               
            
                  (d)
               
               
                  “l-età” tfisser l-età tal-vittima fiż-żmien tal-inċident.
               
            
                  (e)
               
               
                  “it-tip ta’ korriment” ifisser il-konsegwenzi fiżiċi għall-vittima.
               
            
                  (f)
               
               
                  “il-post ġeografiku” ifisser l-unità territorjali fejn sar l-inċident.
               
            
                  (g)
               
               
                  “id-daqs tal-impriża” ifisser l-għadd ta’ impjegati (ekwivalenti full-time) li qegħdin jaħdmu fl-unità lokali tal-impriża tal-vittima.
               
            
                  (h)
               
               
                  “in-nazzjonalità tal-vittima” tfisser il-pajjiż taċ-ċittadinanza.
               
            
                  (i)
               
               
                  “ġranet mitlufa” ifisser l-għadd ta’ jiem kalendarji li matulhom il-vittima ma tkunx tajba għax-xogħol bħala riżultat ta’ inċident fuq il-post tax-xogħol.
               
            
                  (j)
               
               
                  “stazzjon tax-xogħol” ifisser in-natura tas-soltu jew inkella, dik okkażjonali tal-post/pożizzjoni okkupata mill-vittima fiż-żmien tal-inċident.
               
            
                  (k)
               
               
                  “l-ambjent tax-xogħol” ifisser il-post tax-xogħol, il-bini tax-xogħol jew l-ambjent ġenerali fejn ikun sar l-inċident.
               
            
                  (l)
               
               
                  “il-proċess tax-xogħol” ifisser it-tip ewlieni ta’ xogħol jew kompitu (attività ġenerali) li jkun qiegħed jitwettaq mill-vittima fiż-żmien tal-inċident.
               
            
                  (m)
               
               
                  “attività fiżika speċifika” tfisser l-attività fiżika eżatta tal-vittima fil-mument tal-inċident.
               
            
                  (n)
               
               
                  “aġent materjali assoċjat mal-attività fiżika speċifika” ifisser l-għodda, l-oġġett jew l-istrument li kien qiegħed jintuża mill-vittima meta sar l-inċident.
               
            
                  (o)
               
               
                  “devjazzjoni” tfisser l-aħħar avveniment li kien differenti min-normalità u li wassal għall-inċident.
               
            
                  (p)
               
               
                  “aġent materjali assoċjat mad-devjazzjoni” ifisser l-għodda, l-oġġett jew l-istrument involut fl-avveniment mhux normali.
               
            
                  (q)
               
               
                  “kuntatt - metodu ta’ korriment” ifisser kif weġġgħet l-vittima (trawma fiżika jew mentali) bl-aġent materjali li kkawża l-korriment.
               
            
                  (r)
               
               
                  “aġent materjali assoċjat mal-kuntatt – metodu ta’ korriment” ifisser l-oġġett, l-għodda jew l-istrument li għamel kuntatt miegħu l-vittima jew il-metodu psikoloġiku ta’ korriment.
               
            Artikolu 2
      Dejta meħtieġa
      1.   L-Istati Membri għandhom jittrasmettu lill-Kummissjoni (Eurostat) mikrodejta dwar il-persuni li kellhom inċidenti matul ix-xogħol matul il-perjodu ta’ referenza u l-metadejta assoċjata. Il-lista ta’ varjabbli li għandha tiġi trasmessa lill-Kummissjoni (Eurostat) kif ukoll l-istatus obbligatorju jew le tal-varjabbli u l-ewwel sena ta’ trasmissjoni tad-dejta huma elenkati fl-Anness I.
      2.   Il-provvista tad-dejta dwar l-inċidenti fuq il-post tax-xogħol relatati ma’ dawk li jaħdmu għal rashom, il-ħaddiema tal-familja u l-istudenti għandha tkun fuq bażi volontarja.
      3.   Il-provvista ta’ dejta dwar l-inċidenti fuq il-post tax-xogħol li huma soġġetti għal regoli dwar il-kunfidenzjalità mil-leġiżlazzjoni nazzjonali kif elenkati fl-Anness II għandha tkun fuq bażi volontarja.
      4.   Id-dejta għal inċidenti fuq il-post tax-xogħol li saru matul is-sena ta’ referenza għandha preferibbilment tkun ibbażata fuq reġistri u sorsi amministrattivi oħra. Meta dan ma jkunx possibbli, jista’ jintuża l-istimar u l-imputazzjoni, anke jekk tkun ibbażata fuq stħarriġ u mhux dejta għal kull każ, biex jiġu eliminati diskrepanzi fil-kopertura tad-dejta.
      Artikolu 3
      Perjodu ta’ referenza
      Il-perjodu ta’ referenza għandu jkun is-sena kalendarja li fiha ġew notifikati l-inċidenti lill-awtoritajiet nazzjonali kompetenti.
      Artikolu 4
      Metadejta
      1.   L-Istati Membri għandhom jittrasmettu lill-Kummissjoni (Eurostat) verifikazzjoni u aġġornament annwali tal-metadejta flimkien mad-dejta.
      2.   Il-metadejta għandha tiġi trasmessa skont mudell standard speċifikat mill-Kummissjoni (Eurostat) u għandha tinkludi l-oġġetti msemmijin fl-Anness III.
      Artikolu 5
      Trasmissjoni ta’ dejta u metadejta lill-Kummissjoni (Eurostat)
      1.   L-Istati Membri għandhom jittrasmettu d-dejta u l-metadejta skont standard ta’ skambju speċifikat mill-Kummissjoni (Eurostat), fi żmien 18-il xahar wara t-tmiem tal-perjodu ta’ referenza.
      2.   Id-dejta u l-metadejta għandha tiġi trasmessa lill-Kummissjoni (Eurostat) b’mezzi elettroniċi, bl-użu tal-punt uniku ta’ dħul fil-Kummissjoni (Eurostat).
      Artikolu 6
      Dħul fis-seħħ
      Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-11 ta’ April 2011.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 354, 31.12.2008, p. 70.
      
         (2)  ĠU L 87, 31.3.2009, p. 164.
      
         (3)  ĠU L 8, 12.1.2001, p. 1.
      
         ANNESS I
         LISTA TA' VARJABBLI
         
            L-istatisika Ewropea dwar l-inċidenti fuq il-post tax-xogħol (ESAW) Varjabbli tal-fażijiet I u II
         
         
                     Varjabbli
                  
                  
                     Speċifikazzjonijiet
                  
                  
                     L-ewwel sena għat-trasmissjoni tad-dejta
                  
               
                     Numru tal-Każ
                  
                  
                     Numru tal-każ uniku biex tiġi identifikata kull reġistrazzjoni individwali u biex jiġi żgurat li kull reġistrazzjoni tirrappreżenta okkorrenza ta’ inċident separata fuq il-post tax-xogħol.
                     Qabel in-numru tal-każ magħżul għandhom jitniżżlu l-erba' ċifri tas-sena meta ġie notifikat l-inċident lill-awtoritajiet nazzjonali kompetenti.
                  
                  
                     2013
                  
               
                     Attività Ekonomika tal-Impjegatur
                  
                  
                     Livell b'erba' ċifri tar-Rev.2 tal-NACE (1)
                     
                  
                  
                     2013 għas-setturi tar-Rev.2 tal-NACE
                     A u C-N
                     2015 għas-setturi tar-Rev.2 tal-NACE
                     B u O-S.
                  
               
                     Okkupazzjoni tal-Vittima
                  
                  
                     Livell b'żewġ ċifri tal-ISCO-08
                  
                  
                     2013
                  
               
                     Età tal-Vittima
                  
                  
                     Numru b'żewġ ċifri
                  
                  
                     2013
                  
               
                     Sess tal-Vittima
                  
                  
                     Kodiċi b'ċifra waħda
                  
                  
                     2013
                  
               
                     It-Tip ta’ Korriment
                  
                  
                     Verżjoni bi tliet ċifri tal-klassifikazzjoni ESAW għat-“Tip ta’ korriment” skont il-metodoloġija tal-ESAW.
                  
                  
                     2013
                  
               
                     Parti mill-Ġisem Imweġġa'
                  
                  
                     Verżjoni b'żewġ ċifri tal-klassifikazzjoni tal-“parti mill-ġisem imweġġa” skont il-metodoloġija tal-ESAW.
                  
                  
                     2013
                  
               
                     Post Ġeografiku tal-Inċident
                  
                  
                     Kodiċi b'ħames ċifri skont il-klassifikazzjoni NUTS. (2)
                     
                  
                  
                     2013
                  
               
                     Data tal-Inċident
                  
                  
                     Varjabbli numeriku li huwa indikat bħala sena, xahar u jum
                  
                  
                     2013
                  
               
                     Ħin tal-Inċident
                  
                  
                     Varjabbli b'żewġ ċifri li jiddeskrivi l-intervalli ta’ ħin f'sigħat skont il-metodoloġija tal-ESAW
                  
                  
                     fakultattiv
                  
               
                     Daqs tal-Impriża
                  
                  
                     Kategoriji skont il-metodoloġija tal-ESAW
                  
                  
                     fakultattiv
                  
               
                     Nazzjonalità tal-Vittima
                  
                  
                     Kategoriji skont il-metodoloġija tal-ESAW
                  
                  
                     fakultattiv
                  
               
                     Status tal-Impjieg tal-Vittima
                  
                  
                     Kategoriji skont il-metodoloġija tal-ESAW
                  
                  
                     2013
                  
               
                     Jiem mitlufa (severità)
                  
                  
                     Kategoriji skont il-metodoloġija tal-ESAW Jintużaw kodiċijiet speċifiċi biex juru l-inkapaċità permanenti u inċident fatali.
                  
                  
                     2013
                  
               
                     Piż tal-ġbir tal-ESAW
                  
                  
                     Għandu jintuża meta l-Istat Membru juża kampjun għall-ġbir tad-dejta dwar l-inċidenti u/jew irid jagħmel xi korrezzjonijiet minħabba n-nuqqas ta’ rappurtaġġ.
                     Jekk ma japplikax jintuża l-valur standard ta’ 1.
                  
                  
                     2013
                  
               
            
         
            Varjabbli tal-fażi III tal-ESAW dwar il-kawżi u ċ-ċirkustanzi
         
         
                     Varjabbli
                  
                  
                     Speċifikazzjonijiet
                  
                  
                     L-ewwel sena għat-trasmissjoni tad-dejta
                  
               
                     
                                 1.
                              
                              
                                 Stazzjon tax-Xogħol
                              
                           
                  
                     Kategoriji skont il-metodoloġija tal-ESAW
                  
                  
                     2015 (*)
                     
                  
               
                     
                                 2.
                              
                              
                                 Ambjent tax-Xogħol
                              
                           
                  
                     Verżjoni bi tliet ċifri tal-klassifikazzjoni tal-“Ambjent tax-Xogħol” skont il-metodoloġija tal-ESAW
                  
                  
                     2015 (*)
                     
                  
               
                     
                                 3.
                              
                              
                                 Proċess tax-Xogħol
                              
                           
                  
                     Verżjoni b'żewġ ċifri tal-klassifikazzjoni tal-“Proċess tax-Xogħol” skont il-metodoloġija tal-ESAW
                  
                  
                     2015 (*)
                     
                  
               
                     
                                 4.
                              
                              
                                 Attività Fizika Speċifika
                              
                           
                  
                     Verżjoni b'żewġ ċifri tal-klassifikazzjoni tal-“Attività Fizika Speċifika” skont il-metodoloġija tal-ESAW
                  
                  
                     2015 (*)
                     
                  
               
                     
                                 5.
                              
                              
                                 Devjazzjoni
                              
                           
                  
                     Verżjoni b'żewġ ċifri tal-klassifikazzjoni tad-“Devjazzjoni” skont il-metodoloġija tal-ESAW
                  
                  
                     2015 (*)
                     
                  
               
                     
                                 6.
                              
                              
                                 Kuntatt - Metodu ta’ korriment
                              
                           
                  
                     verżjoni b'żewġ ċifri tal-klassifikazzjoni tal-“Kuntatt - Metodu ta’ korriment” skont il-metodoloġija tal-ESAW
                  
                  
                     2015 (*)
                     
                  
               
                     
                                 7.
                              
                              
                                 Aġent Materjali assoċjat mal-Attività Fiżika Speċifika
                              
                           
                  
                     Verżjoni b'erba' ċifri tal-klassifikazzjoni tal-“Aġent Materjali” skont il-metodoloġija tal-ESAW
                  
                  
                     2015 (*)
                     
                  
               
                     
                                 8.
                              
                              
                                 Aġent Materjali assoċjat mad-Devjazzjoni
                              
                           
                  
                     Verżjoni b'erba' ċifri tal-klassifikazzjoni tal-“Aġent Materjali” skont il-metodoloġija tal-ESAW
                  
                  
                     2015 (*)
                     
                  
               
                     
                                 9.
                              
                              
                                 Aġent Materjali assoċjat mal-Kuntatt - Metodu ta’ korriment
                              
                           
                  
                     Verżjoni b'erba' ċifri tal-klassifikazzjoni tal-“Aġent Materjali” skont il-metodoloġija tal-ESAW
                  
                  
                     2015 (*)
                     
                  
               
                     Piż tal-Kawżi u ċ-Ċirkustanzi
                  
                  
                     Għandu jintuża meta l-Istat Membru japplika kampjun addizzjonali għall-kodifikazzjoni tal-varjabbli tal-Fażi III tal-ESAW dwar il-kawżi u ċ-ċirkustanzi.
                     Jekk ma japplikax jintuża l-valur standard ta’ 1.
                  
                  
                     2015
                  
               
            (1)  Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tal-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1).
         
            (2)  Ir-Regolament (KE) Nru 1059/2003 tal-Parlament Ewropew u tal-Kunsill tas-26 ta’ Mejju 2003 dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS) (ĠU L 154, 21.6.2003, p. 1) (Edizzjoni Speċjali bil-Malti, Kapitlu 14, Volum 01 p. 196).
         
            (*)  Trasmissjoni obbligatorja ta’ mill-inqas 3 mid-9 varjabbli
      
      
         ANNESS II
         LISTA TA' PROFESSJONIJIET LI HUMA SOĠĠETTI GĦALL-KUNFIDENZJALITÀ GĦALL-KUNSINNA FUQ BAŻI VOLONTARJA
         
                      
                  
                  
                     Skont l-ISCO-08:
                     
                                 —
                              
                              
                                 0 Xogħlijiet fil-forzi armati
                              
                           
                                 —
                              
                              
                                 3351 Spetturi tad-dwana u tal-fruntiera
                              
                           
                                 —
                              
                              
                                 3355 Spetturi tal-pulizija u investigaturi
                              
                           
                                 —
                              
                              
                                 541 Ħaddiema tas-servizzi ta’ protezzjoni
                                 
                                             a.
                                          
                                          
                                             5411 Persunal għat-tifi tan-nar
                                          
                                       
                                             b.
                                          
                                          
                                             5412 Uffiċjali tal-Pulizija
                                          
                                       
                                             c.
                                          
                                          
                                             5413 Gwardjani tal-ħabs
                                          
                                       
                                             d.
                                          
                                          
                                             5414 Gwardjani tas-sigurtà
                                          
                                       
                                             e.
                                          
                                          
                                             5419 Ħaddiema tas-servizzi tal-protezzjoni li mhumiex ikklassifikati x'imkien ieħor
                                          
                                       
                           
               
                      
                  
                  
                     Skont ir-Rev.2 tal-NACE:
                     
                                 —
                              
                              
                                 84.22 Attivitajiet ta’ difiża
                              
                           
                                 —
                              
                              
                                 84.23 Attivitajiet tal-ġustizzja u ġudizzjarji
                              
                           
                                 —
                              
                              
                                 84.24 Attivitajiet ta’ ordni pubblika u ta’ sigurtà
                              
                           
                                 —
                              
                              
                                 84.25 Attivitajiet tas-servizzi tan-nar
                              
                           
               
      
         ANNESS III
         METADEJTA
         Fejn japplika u fejn ikun rilevanti għall-fehim sħiħ tad-dejta tal-ESAW, il-metadejta tiddeskrivi l-oġġetti li ġejjin:
         
                     —
                  
                  
                     il-popolazzjoni koperta f’termini tas-setturi, u possibbilment is-sottosetturi tar-Rev.2 tal-NACE, u l-istatus tal-impjieg;
                  
               
                     —
                  
                  
                     l-informazzjoni dwar professjonijiet/attivitajiet li għalihom id-dejta dwar l-inċidenti fuq il-post tax-xogħol hija soġġetta għall-kunfidenzjalità mil-leġiżlazzjoni nazzjonali u ma tistax tiġi trasmessa;
                  
               
                     —
                  
                  
                     ir-rati ta’ dikjarazzjoni għall-inċidenti fuq il-post tax-xogħol li għandhom jintużaw għall-korrezzjoni tan-nuqqas tar-rappurtaġġ;
                  
               
                     —
                  
                  
                     il-kopertura tat-tipi differenti ta’ inċidenti kif spjegat fil-metodoloġija tal-ESAW;
                  
               
                     —
                  
                  
                     il-metodu tat-teħid ta’ kampjuni - jekk japplika – li jintuża fl-istabbiliment tal-ġbir tal-mikrodejta;
                  
               
                     —
                  
                  
                     il-metodu tat-teħid ta’ kampjuni - jekk japplika – li jintuża għall-kodifikazzjoni tal-varjabbli dwar il-kawżi u ċ-ċirkustanzi;
                  
               
                     —
                  
                  
                     l-għadd ta’ inċidenti tat-traffiku fatali u ta’ inċidenti fatali li jkunu saru fuq kwalunkwe mezz ta’ trasport fuq vjaġġ matul ix-xogħol għall-persuni li huma impjegati barra mis-settur H tar-Rev.2 tal-NACE “Trasport”;
                  
               
                     —
                  
                  
                     informazzjoni dwar kwalunkwe speċifità nazzjonali li hija essenzjali għall-interpretazzjoni u l-kumpilazzjoni ta’ statistika u indikaturi komparabbli.